Rûsya Ser Karanîna Çekên Navokî Hişyarîyeke Nû ya Tund Dide
 Dmitry Medvedev yek ji nêzîktirîn hevkarên serokê Rûsya Vladamir Putin e û wek kesê ku nêrînên Putin dîyar dike, tê nirxandin.
Cîgirê Serokê Civata Ewlekarî ya Rûsya Dmitry Medvedev îro Sêşême ser egera bikaranîna çekên navokî ji alîyê Moskowê hişyarîya herî tund ya heta niha da. Medvedev dîyar kir mafê Moskowê heye ku çekên navokî dijî Ukrayna bikar bîne, ger di bin gefê de be. "Heke gefa ser Rûsya derkeve jorî sînorekî, em neçar in ku bêyî pirskirina ji ti kesî û şêwirên demdirêj bersîvê bidin," Medvedev got. Wî destnîşan kir ku hişyarîya Kremlinê “bê guman ne blofek e." Medvedev bi berdewamî îdia kir ku ne mafê Rojava heye ne jî casareta wê ku destwerdanê bike. "Ka em bifikirin ku Rûsya neçar ma ku çeka herî bihêz dijî rejîma Ukrayna bikar bîne, ku kiryarek mezin ya êrîşkarîyê kiriye, ku bo hebûna dewleta me xeterîyeke mezin e ; NATO wê di wê rewşê de ji destwerdana rasterast ya pevçûnê dûr bisekine," Medvedev got. Medvedev yek ji nêzîktirîn hevkarên serokê Rûsya Vladamir Putin e û wek kesê ku nêrînên Putin dîyar dike, tê dîtin. Daxuyanîyên Medvedev yên îro, hişyarîya fermî ya herî tund nîşan da ku hîn jî Moskow ser karanîna çekên navokî disekine,bo rawestandina hewildanên Ukrayna bi armanca paşde girtina herêmên di destê hêzên Rûsî de. Kîev û hevalbendên wê yên Rojavayî gotarên ser karanîna çekên navokî yên Kremlînê wek taktîkên tirsandinê, red kirin. Lê Medvedev îro careke din israr kir ku ev mafê Moskowê li gor doktrîna pîvana pêşîgirtina bi rêka çekên navokî ya Rûsya, heye. Wî got ku li gor doktrîna Rûsya ger welat rûbirûyê êrîşek bi çekên metirsîdar be ku "hebûna dewleta me tehdîd dike," çekên navokî dikarin werin bikar anîn.